《晚步偶然作》
清代·顾仙根

既饱忽自得，不觉心神舒。举目皆可爱，举步皆自如。

何以一日皆，或戚又或愉。戚时怒所触，愉时喜有余。

愉戚本无端，在我不可诬。何况我与人，安得不相殊。

但于此理得，人我无龃龉。出门有大道，新月盈通衢。

与人共往来，忘我为羁孤。

作者简介：顾仙根，字藕怡，一字金香，兴化人。有《藕怡诗钞》。